中秋對月送姚闢教授南歸
作者：韓琦
朝代：宋

paragraphs: 去歲中秋安帥并，今歲中秋病守相。
并筵極口詈浮雲，終久蟾光被遮障。
相臺此夜天如水，露壓凉風秋氣王。
有客軒然襟義高，直自睢陽來一訪。
相與僚賢共茲賞，坐看玉輪從海上。
皓色疑專白帝權，晴舒萬宇俱澄曠。
斜漢昭回列緯繁，收縮精神烏敢放。
有如大臣得時用，上化恢宣賢業暢。
千官戢伏任施設，默默壞陶從巧匠。
金波漸轉落金樽，酒色映空寒動蕩。
一宵清景換塵寰，自得詩人難擬狀。
時揮大白目嬋娟，意入杳冥搜絕唱。
勿嗤幽圃陋吾邦，吾樂不知崑與閬。
人生聚散固難必，明年此會知何向。
相逢對月復開懷，詩筆鬭豪杯鬭量。
不然千里起相思，百尺樓高同一望。